กรุงศรีฯคาด ซื้อเอชเคแอล เสร็จไตรมาส3
ผู้ถือหุ้นธนาคารกรุงศรีฯ ไฟเขียวซื้อไมโครไฟแนนซ์ในกัมพูชา คาดไตรมาส 3 กระบวนการเสร็จสิ้น
2 พ.ค. 2559

ผู้ถือหุ้นธนาคารกรุงศรีฯ ไฟเขียวซื้อไมโครไฟแนนซ์ในกัมพูชา คาดไตรมาส 3 กระบวนการเสร็จสิ้น
นายวีระพันธุ์ ทีปสุวรรณ ประธานกรรมการ ธนาคารกรุงศรีอยุธยา เปิดเผยว่า ที่ประชุมผู้ถือหุ้นเมื่อวันที่ 28 เม.ย. 2559 มีมติอนุมัติให้ธนาคารกรุงศรีอยุธยา เข้าซื้อกิจการบริษัท หัตถากสิกา หรือ เอชเคแอล (Hattha Kaksekar : HKL) สถาบันไมโครไฟแนนซ์ขนาดใหญ่เป็นอันดับ 4 ของกัมพูชา ด้วยการเข้าถือหุ้น 100% ใช้เงินลงทุนมูลค่า 5,282 ล้านบาท
อย่างไรก็ตาม กระบวนการซื้อกิจการขณะนี้ยังไม่แล้วเสร็จ โดยยังอยู่ในขั้นตอนการขออนุมัติจากหน่วยงานที่มีหน้าที่ในการกำกับดูแล ทั้งของกัมพูชา ไทย และญี่ปุ่น รวมทั้งการจัดทำข้อตกลงระหว่างธนาคารกับบริษัท หัตถากสิกา โดยคาดว่า กระบวนการซื้อกิจการจะแล้วเสร็จภายในไม่เกินไตรมาส 3 ของปีนี้
ทั้งนี้ การซื้อกิจการดังกล่าวเป็นไปตามกลยุทธ์ขยายธุรกิจสู่ประเทศเพื่อนบ้าน ด้วยความเชี่ยวชาญของธนาคารและบริษัทลูกเงินติดล้อ ในด้านไมโครไฟแนนซ์ สอดคล้องกับเอชเคแอลที่มีความเชี่ยวชาญสินเชื่อธุรกิจขนาดเล็ก เชื่อว่าจะสามารถขยายโอกาสเติบโตได้อีกมาก โดยหากธุรกิจเติบโตขึ้น ธนาคารก็พร้อมที่จะเพิ่มทุน
อย่างไรก็ดี สินเชื่อไมโครไฟแนนซ์ที่เอชเคแอลมีการปล่อยกู้นั้น เป็นหนี้ที่คุณภาพดี มีที่ดินและอสังหาริมทรัพย์เป็นหลักทรัพย์ค้ำประกัน ทำให้มียอดหนี้ที่ไม่ก่อให้เกิดรายได้ (เอ็นพีแอล) ต่ำ โดยหนี้ที่ค้างชำระเกิน 1 เดือน มีเพียง 0.08% ของสินเชื่อรวมเท่านั้น
นอกจากนี้ บริษัท เอชเคแอล เป็นสถาบันไมโครไฟแนนซ์ที่มีใบอนุญาตให้รับเงินฝากได้ ซึ่งมีเพียง 6-7 แห่ง จากไมโครไฟแนนซ์ทั้งหมด 41 แห่งในกัมพูชาที่สามารถรับเงินฝากได้ ช่วยต่อยอดการให้บริการทางการเงินได้เป็นอย่างดี
ปัจจุบัน บริษัท เอชเคแอล มีลูกค้าเงินกู้ 1.12 แสนราย สินเชื่อรวมประมาณ 1.31 หมื่นล้านบาท ด้านลูกค้าเงินฝาก มีจำนวน 2.17 แสนราย ยอดเงินฝากรวมประมาณ 8,598 ล้านบาท โดยช่วง 3 ปีที่ผ่านมา คือตั้งแต่ปี 2556-2558 บริษัทมีสินเชื่อเติบโตเฉลี่ยปีละ 58% และเงินฝากเติบโตปีละ 70% ขณะที่มีเครือข่ายสาขากว่า 151 แห่ง และเอทีเอ็ม 102 เครื่องทั่วประเทศ
ทั้งนี้ ธนาคารกรุงศรีฯ มีเครือข่ายในกลุ่มประเทศซีแอลเอ็มวี ประกอบด้วย สาขาเต็มรูปแบบในลาว ผ่านบริษัทร่วมทุน บริษัท กรุงศรีบริการเช่าสินเชื่อ ที่เมียนมา มีสำนักงานตัวแทนธนาคารกรุงศรีฯ ที่ทำงานควบคู่ไปกับบีทีเอ็มยู สาขาย่างกุ้ง และมีแผนการสร้างธุรกิจในเวียดนาม ผ่านธนาคารบีทีเอ็มยู บริษัทแม่ของกรุงศรีฯ ที่เข้าถือหุ้นในเวียดตินแบงก์ 20%